《再游云居》
宋代·袁陟

风吹岭头树，似欲招行客。
缘云过绝顶，复见紫霄宅。
平观三百里，下视八千尺。
隼击九秋严，鹏展万城翮。
五老镇相望，西岫天与敌。
可笑碚塿群，亦自矜寸碧。
氛埃卷宇宙，雁鹜下川泽。
既谐慧智心，若蹈圣贤域。
危亭据中峰，回抑竦天壁。
沈沈古帝坐，左右列夔稷。
举头河汉通，直欲攀南极。
合奏天地籁，雨耳清厉厉。
吁嗟万类微，胡为竞朝夕。
安知太清上，我方适所适。
尚思西巘路，去冬蹑双屐。
高兴挹洪崖，大句鼓天力。
到今岩壑间，浩浩起金石。
安得少陵翁，物外讲新格。
重来羁绁在，欲隐世累迫。
多谢受命松，长存岁寒色。

作者简介：洪州南昌人，字世弼，号遁翁。袁抗子。仁宗庆历六年进士。历当涂县令、太常博士，官终殿中丞。卒年三十四。刻苦好学，善为诗。有《遁翁集》。